CELEX: 62020TN0723
Language: lt
Date: 2020-12-11 00:00:00
Title: Byla T-723/20: 2020 m. gruodžio 11 d. pareikštas ieškinys byloje Prigozhin / Taryba

2021 2 8   
            
            
               LT
            
            
               Europos Sąjungos oficialusis leidinys
            
            
               C 44/52
            
         
      2020 m. gruodžio 11 d. pareikštas ieškinys byloje Prigozhin / Taryba
      
      (Byla T-723/20)
      (2021/C 44/75)
      Proceso kalba: anglų
      
         Šalys
      
      
         Ieškovas: Yevgeniy Viktorovich Prigozhin (Sankt Peterburgas, Rusija), atstovaujamas solisitoriaus M. Lewis
      
         Atsakovė: Europos Sąjungos Taryba
      
         Reikalavimai
      
      Ieškovas Bendrojo Teismo prašo:
      
                  —
               
               
                  panaikinti 2020 m. spalio 14 d. Tarybos įgyvendinimo reglamentą (ES) 2020/1481, kuriuo įgyvendinama Reglamento (ES) 2016/44 dėl ribojamųjų priemonių atsižvelgiant į padėtį Libijoje 21 straipsnio 2 dalis (1), ir 2020 m. spalio 14 d. Tarybos įgyvendinimo sprendimą (BUSP) 2020/1483, kuriuo įgyvendinamas Sprendimas (BUSP) 2015/1333 dėl ribojamųjų priemonių atsižvelgiant į padėtį Libijoje (2),
               
            
                  —
               
               
                  priteisti iš Tarybos ieškovo patirtas bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdamas ieškinį ieškovas remiasi septyniais pagrindais.
      
                  1.
               
               
                  Pirmasis ieškinio pagrindas grindžiamas tuo, kad Taryba padarė akivaizdžią vertinimo klaidą, kai nusprendė, kad ieškovas atitinka kuriuos nors ieškovo įtraukimo į asmenų, subjektų ar organizacijų, kuriems taikomos ribojamosios priemonės atsižvelgiant į padėtį Libijoje, sąrašą. Ieškovas tvirtina, kad Taryba nenustatė subjekto, apibūdinto kaip „Wagner Group“, teigia nieko nežinantis apie „Wagner Group“ vadinamą subjektą, neturėjęs su juo jokių ryšių, nepalaikęs su juo jokių santykių ir neteikęs tam subjektui jokios paramos.
               
            
                  2.
               
               
                  Antrasis ieškinio pagrindas grindžiamas tuo, kad Taryba pažeidė pareigą motyvuoti savo sprendimą. Ieškinyje teigiama, kad motyvų pareiškimas neatitinka ribojamųjų priemonių, jame nėra išdėstytos faktinės ir teisinės aplinkybės, taip pat specialiai ir konkrečiai nenurodyta tiksli informacija atitinkamoje byloje, rodanti, kad dėl ieškovo buvo priimtas sprendimas.
               
            
                  3.
               
               
                  Trečiasis ieškinio pagrindas grindžiamas tuo, kad Taryba nenurodė tinkamų ir pagrįstų priežasčių, taip pat padarė akivaizdžių vertinimo klaidų, kai nusprendė priimti sprendimą.
               
            
                  4.
               
               
                  Ketvirtasis ieškinio pagrindas grindžiamas tuo, kad Taryba piktnaudžiavo savo įgaliojimais, nes padarė akivaizdžių vertinimo klaidų, kai nusprendė priimti sprendimą. Ieškinyje nurodoma, kad sprendimas taikyti ieškovui ribojamąsias priemones buvo priimtas tik ar bent jau iš esmės siekiant politinių tikslų, o ne dėl nurodytų priežasčių.
               
            
                  5.
               
               
                  Penktasis ieškinio pagrindas grindžiamas tuo, kad Taryba pažeidė ieškovo teisę į gynybą ir teisę į veiksmingą teisminę gynybą. Kadangi ieškovas teigia, kad sprendimas buvo priimtas siekiant politinių tikslų, o ne dėl nurodytų priežasčių, ieškovas tvirtina turintis teisę gauti visus su sprendimo priėmimu susijusius dokumentus, tačiau šie dokumentai jam nebuvo pateikti.
               
            
                  6.
               
               
                  Šeštasis ieškinio pagrindas grindžiamas tuo, kad Taryba nepagrįstai ir neproporcingai pažeidė ieškovo pagrindines žmogaus teises, įskaitant teisę į nuosavybę, teisę užsiimti verslu ir judėjimo teisę.
               
            
                  7.
               
               
                  Septintasis ieškinio pagrindas grindžiamas tuo, kad Taryba pažeidė Sąjungos veiksmų nuspėjamumo principą. Ieškinyje teigiama, kad dėl motyvų pareiškime neapibrėžtai nurodytų galimų ieškovo veiksmų asmuo negali žinoti, nuo kokių veiksmų turėtų susilaikyti, siekdamas išvengti ribojamųjų priemonių taikymo.
               
            
         (1)  OL L 341, 2020, p. 7.
      
         (2)  OL L 341, 2020, p. 16.